Politiet kan ikke afvise, at der er flere gerningsmænd på fri fod.

En mand er blevet anholdt i forbindelse med drabet på en 70-årig mand, som i maj blev fundet dræbt på sin arbejdsplads i København.

Det bekræfter efterforskningsleder Carsten Ahrends fra Københavns Politi over for TV 2.

- Der er tale om en 30-årig mand, der er født i Cameroun. Han er indrejst til Danmark i 2009, men er ikke dansk statsborger. Mere kan jeg ikke oplyse om ham, fortæller efterforskningslederen.

I et grundlovsforhør i København blev manden torsdag varetægtsfængslet i fire uger.

Han blev anholdt på gaden i Søborg onsdag ved middagstid, og det skete på baggrund af "almindeligt efterforskningsarbejde og vidneafhøringer", forklarer Carsten Ahrends.

Under grundlovsforhøret er det kommet frem, at den 30-årige er mistænkt for at have stukket offeret med ikke mindre end 54 knivstik på kroppen og halsen. Han nægter sig skyldig.

Politiet kan ikke afvise, at der er andre gerningsmænd på fri fod, og grundlovsforhøret blev derfor holdt for lukkede døre.

Revisor blev overfaldet og stukket ned

Den 70-årige mand blev fundet død om aftenen den 24. maj på sin arbejdsplads, et kontorfællesskab på Aldersrogade på Østerbro i København, hvor han arbejdede som revisor.

Ifølge politiet havde han indfundet sig på kontoret ved 18-tiden for at hente nogle ting, da han blev overfaldet og knivstukket adskillige gange.

Carsten Ahrends oplyser til TV 2, at der ikke er nogen kendt relation mellem offeret og den anholdte.

Tidligere har politiet spekuleret i, at offeret muligvis har overrasket en eller flere indbrudstyve, og det er fortsat teorien.

- Det kunne se ud, som om gerningsmanden er blevet overrasket af den 70-årige, siger Carsten Ahrends.